Западна Австралия
Западна Австралия () е най-големият по територия щат в Австралия. Столицата му е град Пърт.

История 
Холандецът Дирк Хартох е първият европеец, посетил Западна Австралия през 1616 г. До края на 17 век други мореплаватели обикалят и изучават цялата територия по поръчка на холандските власти. Холандците обаче загубват интерес поради невъзможността да търгуват с местното население – аборигените. Първият опит за заселване на чужденци е през 1826 от британци.

През 1827 капитан Джеймс Стърлинг провежда експедиция до западна Австралия и съобщава на британския крал за благоприятните условия за заселване по земите около река Суон. Създадена е нова британска колония.

През април 1829 г. пръв готов да създаде колония пристига капитан Чарлз Фримантъл със своя кораб Чалънджър. Следващия месец през май отново в западна Австралия се връща и Джеймс Стърлинг, който пристига с кораба си Пармелия. Двамата основават колонията на река Суон. Впоследствие възникват и градовете Фримантъл и Пърт.

В днешно време аборигените, които са били местното население, живеят много бедно в резервати.

География 
На изток щата граничи с щатите Южна Австралия и Северна територия, от всички останали посоки е обграден от Индийския океан. Сухоземната граница е с дължина 1862 км, а на бреговата линия 12 889 км.

Природа 
В Западна Австралия живеят около 540 вида птици. От тях 15 вида са ендемични. Регионите, където се срещат най-много птици, са югозападният и територията около Бруум и Кимбърли.

Западна Австралия е един от регионите в света с най-богат растителен свят. Това се дължи най-вече на първите заселници – европейците, които започват да отглеждат много нови видове.

Административно деление 
Щатът се поделя на 9 окръга.

Население 
Населението на щата през 2007 година е 2 163 200 души, от тях 3/4 живеят в градовете Пърт и Фримантъл, останалата част населява предимно в южната част на щата. По данни от 2001 година, най-голяма етническа група в щата са англичаните 733 783 (32,7%), следват 624 259 (27,8 %) австралийци, 171 667 (7,6%) ирландци, 96 721 (4,3%) италианци, 62 781 (2,8%) шотландци, 51 672 (2,3%) германци, 48 894 (2,2%) китайци и др.

Спорт 
 Австралийският футбол е безспорно най-популярният и обичан спорт. Западна Австралия има два отбора по австралийски футбол, които се състезават в Австралийската футболна лига – Уест Коуст Игълс и Фремантъл. Стадионът, на който се играят мачовете в Пърт, е Субиако Овал.
 Уестърн Уориърс е щатският отбор по крикет. Играе мачовете си на стадион WACA. Уориърс участват в турнирите за купите Пера и ING.
 Много популярни са и конните надбягвания. Купата на Пърт за конни състезания събира голям брой почитатели.

Образование 
 Университет Нотр Дам Австралия (UNDA), Фримантъл

Външни препратки 
 Официален уебсайт
 Парламент на щата
 Южна Австралия онлайн 
 Историческа енциклопедия на региона

Източници 

Щати и територии в Австралия